b'\n_START_ARTICLE_\nRajko Koritnik\n_START_SECTION_\n\xc5\xbdivljenje\n_START_PARAGRAPH_\nRajko Koritnik se je rodil 24. avgusta 1930 na Lozicah na Primorskem, kot prvi od \xc5\xa1tirih otrok o\xc4\x8detu Matiji in mami Ivani. \xc5\xbde od rane mladosti je rad prepeval in sodeloval v mo\xc5\xa1kem pevskem zboru Lipa - danes poznan kot pevski zbor Sre\xc4\x8dka Kosovela. Leta 1954 se je preselil v Kamnik, kjer je leto kasneje zanj sli\xc5\xa1al profesor na Akademiji za glasbo v Ljubljani Ado Darian. Koritnika je povabil na oddajo "Poka\xc5\xbei kaj zna\xc5\xa1", kjer je z italijansko pesmijo Mamma son tanto felice osvojil prvo nagrado. Jeseni leta 1955 je bil sprejet v razred Ada Dariana na Srednjo glasbeno \xc5\xa1olo v Ljubljani. Po smrti Dariana je \xc5\xa1tudij petja privatno nadaljeval pri Vekoslavu Janku. K \xc5\xa1tudiju petja je pritegnil tudi najmlaj\xc5\xa1ega brata baritonista Staneta Koritnika, s katerim sta pogosto nastopala skupaj, tako na odru ljubljanske opere kot tudi drugje.    _NEWLINE_28. novembra 1960 je v ljubljanski operi debitiral v vlogi Maria Cavaradossija v Puccinijevi operi Tosca. Vodstvo ljubljanske opere mu je takoj ponudilo redni anga\xc5\xbema in zvest ji je ostal vse do leta 1988 - od upokojitve leta 1980 je namre\xc4\x8d \xc5\xa1e 8 let sodeloval kot gost._NEWLINE_Po upokojitvi je od leta 1983 pa vse do svoje smrti pou\xc4\x8deval petje. Med njegovimi u\xc4\x8denci so bili med drugimi: solista ljubljanske opere baritonist Marko Kobal in tenorist Matej Vovk, tenorist Jo\xc5\xbee Oblak, baritonist Silvo \xc5\xa0kvar\xc4\x8d ter Jerica Rudolf._NEWLINE_Leta 1982 je za svoje delo prejel nagrado mesta Ljubljane, leta 1992 pa Betettovo nagrado.\n_START_SECTION_\nDelo\n_START_PARAGRAPH_\nV svoji karieri je poustvaril 72 razli\xc4\x8dnih vlog. Izkazal se je kot vsestranski pevec, saj je pel tako lirske kot tudi \xc5\xa1tevilne bolj dramati\xc4\x8dne vloge. \xc5\xbde v za\xc4\x8detku kariere je nastopal le v velikih vlogah, kot so Pollione v (Norma), Nadir (Lovci biserov), Don Carlos (Don Carlos) in vojvoda Mantovski (Rigoletto).  Zelo rad je nastopal tudi v vlogah slovanskih in predvsem slovenskih oper kot so Franjo v Gorenjskem slav\xc4\x8dku, Ivo v Ekvinokciju, Alberto v Lepi Vidi, Gjuro Mogaji\xc4\x8d v Matiji Gubcu in Hagart v \xc5\xa0varovem Oceanu. Najve\xc4\x8dkrat je nastopil v vlogi Ernesta v Donizettijevi operi Don Pasquale s katero je ve\xc4\x8d kot 400-krat nastopil po raznih krajih Slovenije in zamejstvu. _NEWLINE_Z izjemo Novega Sada in Splita je pel na vseh jugoslovanskih odrih. Z ljubljansko Opero je nastopal v Italiji, v tedanji Sovjetski zvezi, \xc4\x8ce\xc5\xa1koslova\xc5\xa1ki, v Avstriji, gostoval pa je tudi v Nem\xc4\x8diji (Stuttgart, Mannheim, Bayreuth), \xc5\xa0vici (Z\xc3\xbcrich, Winterthur) ter v Belgiji in na Nizozemskem. Osem let je bil reden gost opernega festivala v Pulju in Opatiji. V vsej svoji karieri je nastopil v ve\xc4\x8d kot 1600 predstavah._NEWLINE_Skozi vso kariero je nastopil na mnogih brezpla\xc4\x8dnih in dobrodelnih koncertih. Vzgojo novega ob\xc4\x8dinstva je imel za najva\xc5\xbenej\xc5\xa1o nalogo in ni mu bil te\xc5\xbeko peti za mladino, ostarele po domovih, po bolni\xc5\xa1nicah, za zaposlene po tovarnah in ustanovah. Skupno je odpel prek 2300 koncertov._NEWLINE_Za RTV Slovenija je v celoti posnel Puccinijevo Tosco, Smetanovo Prodano nevesto, Donizettijevo opero Don Pasquale, Massenet-jevo Manon, Mascagnijevo Cavallerio rusticano, Savinovi operi Lepa Vida in Matija Gubec, Hindemithovo Tja in nazaj, Musorgskijevo opero Boris Godunov, \xc5\xa0varov Ocean, ter Verdijevi operi Falstaff in Mo\xc4\x8d usode. Med drugim je posnel tudi izbrane odlomke iz Tijardovi\xc4\x8deve operete Mala Floramye. Za RTV Slovenija je posnel vrsto opernih arij in duetov, skupaj s pianistom Andrejem Jarcem pa tudi cikel samospevov \xc5\xa0est ljubezenskih Karla Pahorja. Za tr\xc5\xbea\xc5\xa1ki RAI je posnel samospeve Rada Simonitija, Antona Lajovica ter nekaj arij in duetov._NEWLINE_Leta 2002 je ZKP RTV Slovenija izdala posnetek celotne Puccinijeve Tosce posnete leta 1966 z Vando Gerlovi\xc4\x8d, Rajkom Koritnikom in Samom Smerkoljem v glavnih vlogah, leta 2007 pa \xc5\xa1e album Rajko Koritnik (tenor) - operne arije in duet.'